钦定古今图书集成/理学汇编/文学典/第108卷 > 汪礼约
## 钦定古今图书集成/理学汇编/文学典/第108卷 > 汪礼约

按《明外史》本传：“礼约，字长文。祖玉，佥都御史。父坦，以
门资出仕，文行著称。礼约为尚书闻渊外孙，与闻龙
为外兄弟。善诗文，工书法。既承家学，复学诗于乡人
沈明臣，日益有名。尝一入京师，游于国学，即弃归，隐
于大雷山房。大雷山者，唐隐士谢遗尘所居，为入四
明山之口，汪氏世居其下。父坦更筑室山椒，高云宿”
栋，飞泉溅户，景色幽异。礼约隐其中念年，坐卧一楼，
虽妻子莫睹其面。楼上遍设楮笔，于左偏开一穴，下
置五石大缸扃其外，每一诗成，辄挼之而掷诸缸内。
礼约诗既工，书又精楷。积岁缸满，家人发视，好事者
争攘取之。自是得流传人间。其他撰著甚富，既没，悉
散佚无存者。